Ekonomické rajóny Ruskej federácie:
     1. Centrálny ekonomický rajón
     2. Centrálny-černozemný ekonomický rajón
     3. Východosibírsky ekonomický rajón
     4. Ďalekovýchodný ekonomický rajón
     5. Severný ekonomický rajón
     6. Severokaukazský ekonomický rajón
     7. Severozápadný ekonomický rajón
     8. Povolžský ekonomický rajón
     9. Uralský ekonomický rajón
     10. Volžsko-viatsky ekonomický rajón
     11. Západosibírsky ekonomický rajón
     12. Kaliningradský ekonomický rajón

**Ekonomický rajón** (rus. *экономический район*) je zoskupenie subjektov Ruskej federácie, vytvorené na hospodárske a štatistické účely. Rozdelenie územia Ruskej federácie na ekonomické rajóny vychádza z „Všeruského klasifikátora ekonomických regiónov" (rus. *Общероссийский классификатор экономических регионов - ОКЭР*), ktorý spravuje Ministerstvo ekonomického rozvoja Ruskej federácie a ktorý je súčasťou ruskej sústavy štatistických ukazovateľov.

Dejiny
------

Členenie ruského územia pre potreby efektívneho hospodárskeho spravovania krajiny má vzhľadom na rozsiahlosť a rozmanitosť krajiny svoj racionálny základ. Prvé pokusy o ekonomické členenie Ruska sa objavujú začiatkom 18. storočia v dielach ruského geografa a ekonóma Vasilija Nikitiča Tatiščeva. Od 19. storočia je badateľná snaha o vedecký prístup k problematike vďaka rozvoju humánnej geografie. V roku 1818 ruský štatistik a geograf Konstantin Ivanovič Arseniev v diele „Náčrt štatistiky Ruského štátu" (rus. *Начертание статистики Российского государства*) prvýkrát definoval čisto na geografickom princípe desať regiónov (tzv. priestranstiev, rus. *пространствo*): Severné, Alaunské, Baltské, Nížinné, Karpatské, Stepné, Okské, Povolžské, Uralské a Sibírske. Zatiaľ však presne nedefinoval hranice jednotlivých regiónov. V roku 1848 už vo svojom ďalšom diele „Štatistické eseje Ruska" (rus. *Статистические очерки России*) presne rozdelil vtedajšie administratívne jednotky - gubernie do jednotlivých priestranstiev, nanovo ich definoval a niektorým zmenil názvy - Severné, Alaunské, Baltské, Nížinné, Karpatské, Stepné, Centrálne či Vnútorné, Uralské, Kaukazské a Sibírske.

Koncom 19. storočia sa presadil nový spôsob ekonomickej rajonizácie Ruska podľa Piotra Petroviča Semionova - Ťan-Šanského, ktorý rozdelil gubernie európskeho Ruska do 12 skupín, tzv. oblastí (rus. *область*): Krajná severná (rus. *Крайняя Северная*), Prijazerná (rus. *Приозерная*), Pobaltská (rus. *Прибалтийская*), Moskovská priemyselná (rus. *Московская промышленная*), Centrálna poľnohospodárska (rus. *Центральная земледельческая*), Pouralská (rus. *Приуральская*), Dolnovolžská (rus. *Нижневолжская*), Maloruská (rus. *Малороссийская*), Novoruská (rus. *Новороссийская*), Juhozápadná (rus. *Юго-западная*), Bieloruská (rus. *Белорусская*) a Litovská (rus. *Литовская*) oblasť. Toto nové ekonomické členenie prevzali a používali rôzne štátne úrady a inštitúcie.

Porovnanie ekonomického rozdelenia Ruska podľa Arsenieva (vľavo) a Semionova (vpravo)
Pre potreby Kolumbovskej výstavy v Chicagu v roku 1893 bol pod vedením D. I. Mendelejeva vydaný zborník „Továrenský priemysel a obchod Ruska" (rus. *Фабрично-заводская промышленность и торговля России*), v ktorom Mendelejev prezentuje ekonomické rozdelenie Ruska na 14 ekonomických krajov (rus. *край*). Deväť z nich pokrývalo 50 gubernií európskej časti Ruska a zvyšných päť krajov pokrývalo územie Fínska a Poľska (vtedy súčasť Ruska), Kaukaz, Sibír a stredoázijské územia. Každý kraj opäť tvorili administratívne jednotky - gubernie, pričom rozhodujúcimi pri tvorbe krajov boli podľa Mendelejeva tri prvky, ktoré mali podľa neho zásadný vplyv na priemyselný rozvoj: pôvod obyvateľstva, komfort dostupnosti informácií a hojnosť ľahko a lacno získateľného paliva.

Okrem týchto delení sa vyskytovalo aj veľké množstvo iných. Prakticky každý významnejší autor geografického či štatistického diela sa snažil o predstavenie vlastného pohľadu na ekonomicko-hospodárske členenie krajiny.

Zoznam ekonomických rajónov Ruskej federácie
--------------------------------------------

| Oficiálny názov rajónu | Subjekty Federácie | Poloha na mape Ruskej federácie |
| --- | --- | --- |
| 1. Centrálny ekonomický rajón(rus. Центральный экономический район) | 1. Brianska oblasť
2. Vladimírska oblasť
3. Ivanovská oblasť
4. Kalužská oblasť
5. Kostromská oblasť
6. Moskovská oblasť
7. Oriolska oblasť
8. Riazanská oblasť
9. Smolenská oblasť
10. Tulská oblasť
11. Tverská oblasť
12. Jaroslavlianska oblasť
13. Moskva
 |  |
| 2. Centrálno-černozemný ekonomický rajón(rus. Центрально-чернозёмный экономический район) | 1. Belgorodská oblasť
2. Voronežská oblasť
3. Kurská oblasť
4. Lipecká oblasť
5. Tambovská oblasť
 |  |
| 3. Východosibírsky ekonomický rajón(rus. Восточно-Сибирский экономический район) | 1. Buriatsko
2. Tuviansko
3. Chakasko
4. Zabajkalský kraj 1
5. Krasnojarský kraj2
6. Irkutská oblasť 3
 |  |
| 4. Ďalekovýchodný ekonomický rajón(rus. Дальневосточный экономический район) | 1. Jakutsko (Republika Sacha)
2. Kamčatský kraj 4
3. Prímorský kraj
4. Chabarovský kraj
5. Amurská oblasť
6. Magadanská oblasť
7. Sachalinská oblasť
8. Židovská autonómna oblasť
9. Čukotský autonómny okruh
 |  |
| 5. Severný ekonomický rajón(rus. Северный экономический район) | 1. Karelsko
2. Komijsko
3. Archangeľská oblasť
4. Vologdská oblasť
5. Murmanská oblasť
6. Nenecký autonómny okruh
 |  |
| 6. Severokaukazský ekonomický rajón(rus. Северо-Кавказский экономический район) | 1. Adygejsko
2. Dagestan
3. Ingušsko
4. Kabardsko-Balkarsko
5. Karačajsko-Čerkesko
6. Severné Osetsko
7. Čečensko
8. Krasnodarský kraj
9. Stavropoľský kraj
10. Rostovská oblasť

+ (Krymská republika a Sevastopoľ)5 |  |
| 7. Severozápadný ekonomický rajón(rus. Северо-Западный экономический район) | 1. Leningradská oblasť
2. Novgorodská oblasť
3. Pskovská oblasť
4. Petrohrad
 |  |
| 8. Povolžský ekonomický rajón(rus. Поволжский экономический район) | 1. Kalmycko
2. Tatársko
3. Astrachánska oblasť
4. Volgogradská oblasť
5. Penzianska oblasť
6. Samarská oblasť
7. Saratovská oblasť
8. Ulianovská oblasť
 |  |
| 9. Uralský ekonomický rajón(rus. Уральский экономический район) | 1. Baškirsko
2. Udmurtsko
3. Permský kraj6
4. Kurganská oblasť
5. Orenburská oblasť
6. Sverdlovská oblasť
7. Čeľabinská oblasť
 |  |
| 10. Volžsko-viatsky ekonomický rajón(rus. Волго-Вятский экономический район) | 1. Marijsko
2. Mordviansko
3. Čuvašsko
4. Kirovská oblasť
5. Nižnonovgorodská oblasť
 |  |
| 11. Západosibírsky ekonomický rajón(rus. Западно-Сибирский экономический район) | 1. Altajsko
2. Altajský kraj
3. Kemerovská oblasť
4. Novosibirská oblasť
5. Omská oblasť
6. Tomská oblasť
7. Ťumenská oblasť
8. Chantyjsko-Mansijsko
9. Jamalsko
 |  |
| 12. Kaliningradský ekonomický rajón(rus. Калининградский экономический район) | 1. Kaliningradská oblasť
 |  |

**^1**  Zabajkalský kraj vznikol 1. marca 2008 zlúčením Čitskej oblasti a Agského buriatskeho autonómneho okruhu.  

**^2**  S Krasnojarským krajom sa 1. januára 2007 zlúčili Evenkovský a Tajmýrsky autonómny okruh.  

**^3**  Do Irkutskej oblasti bol 1. januára 2008 začlenený aj Usťordský buriatsky autonómny okruh.  

**^4**  Kamčatský kraj vznikol 1. júla 2007 zlúčením Kamčatskej oblasti a Koriackeho autonómneho okruhu.  

**^5**  Od 18. marca 2014 sa na základe medzinárodne neuznaného referenda pripojili k Rusku dva nové subjekty Federácie, Krymská republika a mesto federálneho významu Sevastopoľ. Aj keď Rusko uvedené subjekty vo svojej ústave a zákonoch považuje sa legitímnu súčasť svojho územia, prevažná väčšina štátov sveta (vrátane Slovenska) považuje tieto územia naďalej za súčasť Ukrajiny.  

**^6**  Permský kraj vznikol 1. decembra 2005 spojením Permskej oblasti a Komijsko-Permského autonómneho okruhu.

Pozri aj
--------

* Administratívne členenie Ruska

Referencie
----------

1. ↑   *ОБЩЕРОССИЙСКИЙ КЛАССИФИКАТОР ЭКОНОМИЧЕСКИХ РЕГИОНОВ*. Moskva : Издательство стандартов, 2000. [Cit. 2018-07-24]. Dostupné online. Kapitola 2. Экономические районы, s. 15 - 16. (v ruštine)
2. 1 2 3 4 5   *Энциклопедический словарь Брокгауза и Ефрона*. Petrohrad : Ф. А. Брокгауза, 1890—1907. [Cit. 2018-07-24]. Dostupné online. Kapitola Россия/Экономический отдел/Деление России на районы по естественным и экономическим признакам. (v ruštine)
3. ↑   *Stanovisko Ministerstva zahraničných vecí a európskych záležitostí SR ku krymskému referendu* [online]. Ministerstvo zahraničných vecí a európskych záležitostí SR, 17.3.2014, [cit. 2018-07-24]. Dostupné online.

|  |  |
| --- | --- |
| Portal | Ruský portál |